ตลาดหุ้นเอเชียเขียวยกแผง ขานรับดาวโจนส์ดีดตัวกว่า 500 จุด
ตลาดหุ้นเอเชียเขียวยกแผง ขานรับดาวโจนส์ดีดตัวกว่า 500 จุด รับแรงซื้อกลับหลังดัชนีร่วงหนัก 2 วันติด
7 ก.พ. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ ขานรับดัชนีดาวโจนส์ตลาดหุ้นนิวยอร์กปิดดีดตัวขึ้นกว่า 500 จุดเมื่อคืน เนื่องจากนักลงทุนเข้าช้อนซื้อเก็งกำไรหลังจากดาวโจนส์ดิ่งลงอย่างหนักติดต่อกัน 2 วันทำการก่อนหน้านี้
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,001.29 จุด เพิ่มขึ้น 391.05 จุด, +1.81% ดัชนี SSE Composite ตลาดหุ้นจีนเปิดวันนี้ที่ 3,412.74 จุด เพิ่มขึ้น 42.09 จุด, +1.25% ดัชนี HSI ตลาดหุ้นฮ่องกงเปิดวันนี้ที่ 31,378.35 จุด เพิ่มขึ้น 782.93 จุด, +2.56% ดัชนี TAIEX ตลาดหุ้นไต้หวันเปิดวันนี้ที่ 10,547.64 จุด เพิ่มขึ้น 143.64 จุด, +1.38% ดัชนี KOSPI ตลาดหุ้นเกาหลีใต้เปิดวันนี้ที่ 2,483.72 จุด เพิ่มขึ้น 30.41 จุด, +1.24% ดัชนี FTSE STI ตลาดหุ้นสิงคโปร์เปิดวันนี้ที่ 3,445.83 จุด เพิ่มขึ้น 39.45 จุด, +1.16% ดัชนี FBMKLCI ตลาดหุ้นมาเลเซียเปิดวันนี้ที่ 1,827.11 จุด เพิ่มขึ้น 14.66 จุด, +0.81%
ทั้งนี้ นักลงทุนจับตาสภาผู้แทนราษฎรสหรัฐซึ่งเตรียมลงมติร่างกฎหมายงบประมาณ ก่อนที่งบประมาณชั่วคราวฉบับปัจจุบันจะสิ้นสุดลงในวันพฤหัสบดีนี้ โดยการลงมติครั้งนี้มีขึ้นท่ามกลางความขัดแย้งระหว่างพรรครีพับลิกัน และพรรคเดโมแครตเกี่ยวกับโครงการคุ้มครองผู้อพยพวัยเยาว์ที่เดินทางเข้ามาในสหรัฐ (DACA) จำนวนกว่า 7 แสนคน ซึ่งประธานาธิบดีโดนัลด์ ทรัมป์ระบุว่า เขาจะยกเลิกโครงการดังกล่าวภายในวันที่ 5 มี.ค. ซึ่งจะส่งผลให้มีการเนรเทศผู้อพยพเหล่านี้กลับประเทศ
โดยหากสภาคองเกรสไม่สามารถบรรลุข้อตกลงเกี่ยวกับร่างกฎหมายงบประมาณภายในเวลาเที่ยงคืนของวันพฤหัสบดีนี้ตามเวลาสหรัฐ หรือเวลาเที่ยงของวันศุกร์ตามเวลาไทย สหรัฐก็จะเผชิญภาวะปิดหน่วยงานรัฐบาล (ชัตดาวน์) อีกครั้ง หลังจากที่เกิดการชัตดาวน์เป็นเวลา 3 วันในเดือนที่แล้ว
นอกจากนี้ นักลงทุนยังรอดูข้อมูลเศรษฐกิจที่สำคัญของสหรัฐในสัปดาห์นี้ ซึ่งได้แก่ สต็อกน้ำมันรายสัปดาห์จากสำนักงานสารสนเทศด้านพลังงานสหรัฐ (EIA), จำนวนผู้ขอรับสวัสดิการว่างงานรายสัปดาห์ และสต็อกสินค้าคงคลังภาคค้าส่งเดือนธ.ค.